b'\n_START_ARTICLE_\nAlexander Kristoff\n_START_SECTION_\nKarriere\n_START_PARAGRAPH_\nKristoff er s\xc3\xb8nn av sportsjournalisten P\xc3\xa5l Thomassen og gynekolog Anne Kristoff. Som ni\xc3\xa5ring flyttet Kristoff til Stavanger fra Oslo, og startet med sykling. Stefaren, Stein \xc3\x98rn, var den som fikk ham interessert i sykling, og \xc3\x98rn har siden v\xc3\xa6rt Kristoffs trener. Kristoff syklet f\xc3\xb8rst for Stavanger Sykleklubb, deretter for det danske laget Glud & Marstrand Horsens (2006), f\xc3\xb8r han gikk over til Team Joker Bianchi._NEWLINE_Som 16-\xc3\xa5ring vant han Ungdoms-NM og tok fjerdeplass i Ungdoms-OL. I 2007 ble han som 19-\xc3\xa5ring norgesmester i landeveisritt ved \xc3\xa5 sl\xc3\xa5 Thor Hushovd i spurten. Kristoff har tre gull i NM for junior. I 2012 vant han sin f\xc3\xb8rste seier som profesjonell syklist, da han vant etappe 3a i De Panne-Koksijde._NEWLINE_Som \xc3\xa9n av fire nordmenn ble han tatt ut til \xc3\xa5 sykle landeveisrittet under Sommer-OL 2012 i London. Etter \xc3\xa5 ha g\xc3\xa5tt i brudd tidlig, vant han spurten i sin gruppe bak tetduoen. Dermed vant han bronsemedaljen under landeveisrittet p\xc3\xa5 lekenes f\xc3\xb8rste offisielle konkurransedag._NEWLINE_Kristoff ble topp 10 i tre av de st\xc3\xb8rste klassikerne p\xc3\xa5 v\xc3\xa5rparten 2013, med 8.-plass i Milano\xe2\x80\x93Sanremo, fjerdeplass i Flandern rundt og niendeplass i Paris\xe2\x80\x93Roubaix. Under Tour of Norway fulgte han opp med to etappeseire. Kristoff tok sin f\xc3\xb8rste WorldTour-seier da han vant den femte etappen av Sveits rundt den 12. juni 2013. Han vant 2. etappe i Tour des Fjords 2013._NEWLINE_I 2014 ble han den f\xc3\xb8rste norske rytter til \xc3\xa5 vinne et av de fem monumentene, da han vant Milano\xe2\x80\x93Sanremo. Han vant ogs\xc3\xa5 flere etapper og sammenlagt i Tour des Fjords Under Tour de France vant han to etapper. F\xc3\xb8r sesongen var over gikk han ogs\xc3\xa5 til topps i Vattenfall Cyclassics._NEWLINE_P\xc3\xa5 Idrettsgallaen 2015 ble han tildelt prisen \xc3\x85rets navn. Prisen ble delt ut etter avstemning blant folket, en folkejury._NEWLINE_2015-sesongen startet meget bra for Kristoff. Gjennom god planlegging og trening opp mot sesongen sammen med sin stefar Stein \xc3\x98rn, la han et sterkt grunnlag for klassikersesongen. Kristoff startet med \xc3\xa5 vinne tre etappeseire i Tour of Qatar, etappeseier i Tour of Oman og etappeseier i Paris-Nice. _NEWLINE_Et av hans store m\xc3\xa5l for sesongen var monumentene Milano\xe2\x80\x93Sanremo, Flandern rundt og Paris\xe2\x80\x93Roubaix. Kristoff kj\xc3\xb8rte knallgodt videre v\xc3\xa5ren 2015, og var n\xc3\xa6re med \xc3\xa5 kopiere triumfen i Milano\xe2\x80\x93Sanremo fra \xc3\xa5ret f\xc3\xb8r. Det ble til slutt en sterk andreplass, kun sl\xc3\xa5tt av tyskeren John Degenkolb. Etter andreplassen i Milano-Sanremo kj\xc3\xb8rte Kristoff flere klassikere og tok en respektabel niendeplass i Gent\xe2\x80\x93Wevelgem 2015, et l\xc3\xb8p hvor hans lojale hjelperytter Luca Paolini gikk av med seieren. Etter Gent-Wevelgem gikk Alexander Kristoff til topps i tredagersrittet De Panne-Koksijde. _NEWLINE_Med sine sterke prestasjoner den v\xc3\xa5ren ble han av en rekke eksperter regnet som en av favorittene til \xc3\xa5 vinne Flandern rundt. Ingen nordmann har tidligere vunnet dette rittet som er en del av de fem \xc2\xabmonumentene\xc2\xbb. Kristoff kj\xc3\xb8rte sterkt ogs\xc3\xa5 i dette rittet og fikk nok en gang god hjelp av sin italienske lagkamerat Luca Paolini. Etter taktisk god kj\xc3\xb8ring gikk Kristoff i brudd sammen med Niki Terpstra ca. 25 km fra m\xc3\xa5l. Bruddet holdt inn, og Kristoff slo Terpstra i spurten. Dette blir regnet \xe2\x80\x93 sammen med seieren i Milano\xe2\x80\x93Sanremo \xe2\x80\x93 som Kristoffs st\xc3\xb8rste triumf s\xc3\xa5 langt i karrieren._NEWLINE_Suksessuken fortsatte for Kristoff da han onsdag den 08.04.15 gikk til topps i semi-klassikeren Scheldeprijs. Dette var Alexanders tredje seier p\xc3\xa5 under en uke, og var hans ellevte seier for 2015-sesongen.'